# Resultatopgørelsen

**Hvad er en resultatopgørelse?**

En **resultatopgørelse**har til hensigt at give et retvisende billede af virksomhedens indtjening i regnskabsåret. Det er et retvisende billede af virksomhedens **omsætning/indtægter**og **omkostninger/udgifter,** der viser ændringen i virksomhedens egenkapital.

**Hvad indeholder en resultatopgørelse?**

En resultatopgørelse kan opstilles på to måder: en **artsopdelt**eller en **funktionsopdelt.** Resultatopgørelsen indeholder virksomhedens omkostninger (for eksempel vareforbrug, salgsfremmende omkostninger, lokaleomkostninger, renteomkostninger, driftsomkostninger og øvrige omkostninger) og virksomhedens **indtægter**(for eksempel nettoomsætning og renteindtægter). Årets resultat skal også fremgå af resultatopgørelsen. Årets resultat er forskellen på de samlede indtægter og de samlede omkostninger. Hvis de samlede indtægter er større end de samlede omkostninger, har virksomheden haft et **overskud** det pågældende regnskabsår. Er de samlede omkostninger større end de samlede indtægter, så har virksomheden haft et **underskud**det pågældende regnskabsår.

**Hvad kan du bruge din viden om resultatopgørelse til?**

Resultatopgørelsen giver interessenterne et overblik over, hvordan virksomhedens indtægter og omkostninger har været det pågældende år. Det giver virksomhedens ejere mulighed for at se, hvorvidt det passer med det opstillede budget samt målsætningen for det pågældende år. Overblikket over de enkelte omkostninger og indtægter giver virksomheden mulighed for at lave nogle strategiske ændringer med henblik på eksempelvis at mindske omkostningerne. Resultatopgørelsen giver dig også et tal på, hvor godt virksomheden har klaret sig i regnskabsåret – det ses på årets resultat. Vær opmærksom på, at virksomheder godt kan køre med underskud, uden at det nødvendigvis truer virksomhedens eksistens. Der kan endda kalkuleres med underskud, hvis virksomheden gfor eksempel har et ønske om at bygge flere fabrikker/øge varelageret etc.



**Figur 56: Resultatopgørelse for Vraa Vandværk**

Kilde: [www.vraa-vandvaerk.dk/resultatopg%C3%B8relse.html](http://www.vraa-vandvaerk.dk/resultatopg%C3%B8relse.html)

# Balancen

**Hvad er balancen?**

**Balancen**er den del af årsregnskabet, hvor virksomhedens aktiver og passiver vises. Balancen viser de bogførte værdier på den sidste dag i regnskabsåret. Balance henviser til, at balancens to sider (**aktiverne**og **passiverne**) altid skal balancere. Det vil sige, at tallene for aktiverne og passiverne skal være præcis lige store. Hvis de ikke er det, er der noget galt i regnskabet.

**Hvad kan du bruge din viden om balancen til?**

Balancen giver brugerne af virksomhedens regnskab (for eksempel ledelsen, virksomhedsejeren og aktionærer) et overblik over værdien af virksomhedens aktiver og passiver for en bestemt dato (årsafslutningsdatoen) . Der er derfor også tale om et øjebliksbillede af virksomhedens aktiver og passiver. Dagen efter årsafslutningsdatoen kan billedet være et helt andet. Balancen er med andre ord en oversigt over, hvad virksomheden ejer af værdier (aktiver), og hvad virksomheden skylder væk (passiver – for eksempel lån). Ved at kigge på en virksomheds balance får du mulighed for at se, hvor virksomheden har placeret sine aktiver, og hvordan de er finansieret.

**Hvad indeholder balancen?**



**Figur 57: Eksempel på en skabelon til balancen**

# Passiver

**Hvad er passiver?**

**Passiver** er den del af **balancen**, hvor du kan aflæse, hvordan **aktiverne** er finansieret. Passiver opdeles normalt i **hensatte forpligtelser, gældsforpligtelser** (kort- og langfristet gæld → fremmedkapital) og **egenkapital**(finansiering tilvejebragt af virksomhedens ejere). Passiverne viser, hvordan aktiverne er fremskaffet. Passiverne kaldes også for**kapitalfremskaffelsen**.

**Hvad kan du bruge din viden om passiver til?**

Du skal kunne dele passiverne op, når du skal udarbejde et årsregnskab/balance. Det er centralt, at passiverne placeres rigtigt, når du udarbejder et regnskab. For virksomheden er det vigtigt at have et overblik over, hvordan aktiverne er finansieret. Hvis virksomheden for eksempel har en stor kortfristet gæld, skal virksomheden overveje, hvad den vil gøre i fremtiden – enten nedbringe den kortfristede gæld eller overveje at stoppe driften (afhængigt af hvordan de andre nøgletal ser ud i regnskabet). Hvis virksomheden årene igennem har mange og høje hensættelser, for eksempel tab på kunder, skal virksomheden igangsætte tiltag, der kan nedbringe disse tab.



**Figur 58: Passiver**



*Foto: Søren Kauffeldt.*

# Aktiver

**Hvad er aktiver?**

**Aktiver**er en regnskabsmæssig term for alt af værdi, som virksomheden ejer – det, som virksomheden er i besiddelse af, og som den kan omsætte ved for eksempel at sælge det. Det kan være produktionsapparater, firmabiler, indestående i banken, bygninger, inventar, computere og så videre. Det er således værdier af forskellig art. Aktiver kaldes også for **kapitalanvendelsen.**

**Hvad bruges aktiver til?**

Aktiverne er en del af virksomhedens **balance**([læs mere her](https://xn--denlillehjlpertile-xub28a.ibog.forlagetcolumbus.dk/?id=159)). Balancen siger noget om virksomhedens samlede økonomi. Aktiverne kan ”aktiveres”, for eksempel ved at sælge dem. Aktiver opdeles i **anlægsaktiver** og **omsætningsaktiver**.

**Hvad kan du bruge din viden om aktiver til?**

Du skal kunne dele aktiverne op, når du skal udarbejde et årsregnskab/balance. Det er centralt, at aktiverne placeres rigtigt, når du udarbejder et regnskab. For virksomheden er det vigtigt at have et overblik over, hvilke aktiver den råder over. Det giver den for eksempel mulighed for at realisere visse af aktiverne, men overblikket bruges også til at se, om der er en udvikling i de forskellige aktiver, når der laves en**regnskabsanalyse.** En udvikling i eksempelvis de **materielle anlægsaktiver** kan være væsentlig viden for ledelsen, da der kan være behov for at foretage nogle strategiske ændringer, hvis udgifterne til eksempelvis bygninger er steget markant.



**Figur 59: Aktiver**



# Anlægsaktiver

**Hvad er anlægsaktiver?**

**Anlægsaktiver** er noget, som virksomheden ejer eller på anden måde kontrollerer. Det er **aktiver**, der er tænkt til brug i virksomheden gennem længere tid, og som virksomheden investerer i, for at kunne drive driften (eksempelvis maskiner og bygninger). Anlægsaktiver kan **afskrives**.

**Hvordan opdeles anlægsaktiverne i regnskabsloven?**

* Immaterielle anlægsaktiver
* Materielle anlægsaktiver
* Finansielle anlægsaktiver

**Hvad kan du bruge din viden om anlægsaktiver til?**

Du skal kunne dele anlægsaktiverne op, når du skal udarbejde et årsregnskab/balance. Det er centralt, at anlægsaktiverne placeres rigtigt, når du udarbejder et regnskab. For virksomheden er det vigtigt at have et overblik over, hvilke anlægsaktiver den råder over. Den giver den for eksempel mulighed for at realisere visse af anlægsaktiverne. Overblikket bruges også til at se, om der er en udvikling i anlægsaktiverne, når der udarbejdes en **regnskabsanalyse**.



**Figur 60: Anlægsaktiver**

# Likviditetsbudget

**Hvad er et likviditetsbudget?**

Likviditetsbudgettet er den del af virksomhedens budget, der omhandler indbetalingsstrømmene og udbetalingsstrømmene – det vil sige penge, der enten flyder ind i virksomheden eller ud ad virksomheden. Ud fra likviditetsbudgettet er det muligt for virksomheden at estimere, om der måned for måned er likviditet (penge) til at dække de forventede udgifter. Et **budget**er en modellering af en fremtid og i sagens natur et estimat. Det er et kvalificeret bud på, hvordan fremtiden former sig. Det er i et **regnskab**, du kan se, om budgettet holdt, da regnskabet ”kigger bagud”.

**Hvad indeholder et likviditetsbudget?**

**Likviditetsbudgettet**indeholder **driftsbudgettet**(de forventede indtægter og udgifter), udviklingen i **aktiverne** (køb og salg af aktiver) og udviklingen i virksomhedens**gæld**(afvikling eller optagelse af gæld).

**Hvad kan du bruge din viden om likviditetsbudget til?**

Virksomhedens indtægter kommer ikke nødvendigvis i en jævn strøm. Et likviditetsbudget kan give et estimat på pengebehovet, der kan minimere risikoen for, at virksomheden mangler likvider (penge) i perioder, hvor den regner med at have mange udgifter. Hvis virksomheden kan se, at den kommer til at mangle penge til at dække udgifterne i fremtiden, må den enten sikre en større indtjening eller udskyde visse af udgifterne hvis muligt. Alternativt kan virksomheden bede pengeinstituttet om en større kassekredit. Især ved produktion, hvor tiden fra en modtaget ordre til betaling fra kunden er meget lang, kan virksomheden komme i likviditetsproblemer, idet virksomheden selv skal afholde udgifter til råvarer, løn med videre i produktionsperioden.